Ved stillingen 2-3 og med fem minutter tilbage af kampen fik 21-årig fodbolddommer sådan en på sinkadusen, at han gik i gulvet

Ved du noget? Tip os på 1224@eb.dk eller sms/mms på 1224 (alm. takst)

En pokalkamp i Køge mellem fodboldklubberne Køge Union og B73 Slagelse blev onsdag aften afbrudt, efter at kampens dommer - 21-årige Chris Sørensen fra Sorø - fik tildelt et knytnæveslag, så han blev knockoutet og gik i gulvet som en anden bokser.

Det skriver Sjællandske Medier.

Kampen blev spillet på Rishøj Stadion. Der var fem minutter tilbage af kampen, da Slagelse-holdet scorede til 2-3. Det var efter scoringen, at episoden fandt sted, skriver Sjællandske.

Flere Slagelse-spillere forsøgte ifølge Sjællandske at løbe ind i målet for at hente bolden og få den hurtigt tilbage til midten, så bolden på ny kunne sættes i spil.

Advarsel gjorde udslaget

Målmanden fra Køge Union kom i den forbindelse i karambolage med en Slagelse-spiller, som dog ikke tog videre notits af at blive skubbet lidt til. Det gjorde dommer Chris Sørensen derimod, idet han tildelte Køge-målmanden et gult kort.

Den advarsel fik en anderledes modtagelse end tilsigtet, for Køge-målmanden blev så edderspændt rasende over den beslutning, at han gjorde kort proces og afregnede med dommeren på stedet.

Chris Sørensen blev ganske enkelt knockoutet og faldt omkuld som en anden bokser, skriver Sjællandske.

Dommeren måtte senere køres væk af en ambulance.

Sprængt trommehinde og hjernerystelse

Dagen derpå er Chris Sørensen stadig en smule groggy, fortæller Sjællandske.

- Jeg har det okay efter omstændighederne. Jeg har fået en hjernerystelse, og jeg har sprængt den ene trommehinde, fordi det var på øret, at jeg blev ramt, så det er naturligvis ikke så behageligt, siger Chris Sørensen til Sjællandske.

- Jeg skal da nok lige sunde mig. Det kom jo lidt ud af det blå, at jeg blev slået. Det havde været en relativt rolig og fair spillet kamp, og det gjorde det bare ekstra overraskende, at det var en af spillerne fra det førende hold, som slog mig ned. Det var en chokerende oplevelse, siger Chris Sørensen.

Det er op til DBU Sjællands disciplinærudvalg at vurdere Køge Union-spillerens og muligvis også klubbens strafudmåling i fodboldmæssig forstand.

Chris Sørensen har besluttet sig for at melde Køge Union-målmanden til politiet for vold.

- Sådan noget skal ikke bare glemmes, siger Chris Sørensen til Sjællandske.

Målmand smidt ud

Køge Unions formand Ertugrul Vural oplyser over for Ekstra Bladet, at målmanden er blevet smidt ud af klubben på ubestemt tid.

Klubben tager på det kraftigste afstand fra voldsepisoden, som formanden selv overværede.

- Jeg så bare, at vores målmand fik et gult kort og så gik det galt.

- Jeg er selv dommer og det er på ingen måde i orden at gribe til vold. Vi har sendt dommeren blomster, og håber han kommer sig. Det var grotesk opførsel, siger Ertugrul Vural på telefonen torsdag aften.

23-årig dommer overfaldet: Selvfølgelig var det slemt

Fokus på fodboldvold: Så vildt går det for sig

Blev kaldt 'fucking racist': Chris måtte flygte fra banen